Aquesta informació es va publicar originalment el 6 de setembre de 2017 i, per tant, la informació que hi apareix fa referència a la data especificada.

L'advocat Enrique Blánquez i Pilar Abel. Foto: ACN

Pilar Abel no és filla de Salvador Dalí. Així ho han confirmat les proves d'ADN que la veïna de Figueres va demanar i que van obligar a exhumar les restes del cadàver de l'artista surrealista que hi havia enterrades al Museu Dalí de la capital de l'Alt Empordà, segons ha avançat La Vanguardia . Aquestes conclusions han estat presentades davant del jutge i el judici se celebrarà el 18 de setembre. L'operació per exhumar el cos de Salvador Dalí i extreure mostres biològiques per obtenir l'ADN va tenir lloc el passat 21 de juliol i va durar quatre hores. Es va realitzar sense incidents importants i enmig d'una forta expectació mediàtica, amb periodistes d'arreu del món. Les mostres extretes van ser restes d'ungles, pèl i dos ossos llargs.La Fundació Gala-Salvador Dalí va qualificar l'exhumació "d'improcedent" i va anunciar que, si els resultats eren negatius tal i com finalment han acabat essent, estudiaria emprendre accions legals contra la demandant i l'administració de Justícia pels "perjudicis i costos ocasionats". Els responsables de la Fundació estan reunits i preveu enviar un comunicat als mitjans. La demandant, Pilar Abel, assegura que no tenia constància del resultat de les proves.Una jutge de Madrid va ordenar l'exhumació de la tomba del cadàver de Salvador Dalí per investigar una demanda de paternitat presentada Pilar Abel el passat 26 de juny . Aquesta decisió va ser presa després que no hagi estat possible corroborar-ho a partir de restes biològiques ni objectes personals.La demanda al·legava que la mare d'Abel va mantenir una relació amb el pintor, al qual va conèixer a Cadaqués (Alt Empordà), quan treballava per una família que passava temporades al municipi.Abel, que s'ha assabentat de la notícia per la premsa, ha assegurat que no està “frustrada, ni amargada, ni res”. “Estic bé. La meva vida continuarà endavant. Seré tan feliç com ho era abans. Per què ha de canviar la meva vida? Continuaré sent una persona normal i corrent com fins ara”, ha assegurat en declaracions a La Vanguardia.

Mostra el teu compromís amb NacióDigital.

Fes-te subscriptor per només 5,90€ al mes, perquè és el moment de fer pinya.

Fes-te subscriptor